pythainlp/thaigov-v2-corpus-22032023 huggingface dataset:
วันจันทร์ที่ 15 มีนาคม 2564
รองนายกรัฐมนตรีพลเอก ประวิตรฯ กำชับเร่งแก้ปัญหาน้ำเค็มโดยด่วน พร้อมช่วยเหลือประชาชนที่ขาดแคลนน้ำ เตรียมดัน 9 แผนรับมือฤดูฝน ปี 64 ล่วงหน้า
รองนายกรัฐมนตรีพลเอก ประวิตรฯ กำชับเร่งแก้ปัญหาน้ำเค็มโดยด่วน พร้อมช่วยเหลือประชาชนที่ขาดแคลนน้ำ เตรียมดัน 9 แผนรับมือฤดูฝน ปี 64 ล่วงหน้า
วันนี้ (15 มี.ค. 64) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานในการประชุมคณะอนุกรรมการอำนวยการด้านการบริหารจัดการทรัพยากรน้ำ ครั้งที่ 1/2564 โดยมี ดร.สมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) และหน่วยงานที่เกี่ยวข้องเข้าร่วมด้วย เพื่อติดตามสถานการณ์น้ำและการดำเนินงานตามมาตรการรองรับสถานการณ์ขาดแคลนน้ำฤดูแล้ง ปี 2563/64 ควบคู่ไปกับการพิจารณามาตรการรับมือในฤดูฝนปี 2564 ด้วย โดยรองนายกรัฐมนตรีกำชับให้ทุกหน่วยงานดำเนินการตามมาตรการการรองรับสถานการณ์ขาดแคลนน้ำฤดูแล้งปี 2563/64 อย่างรัดกุมเพื่อไม่ให้เกิดผลกระทบต่อประชาชนในช่วงปลายฤดูแล้ง
ที่ประชุมได้เห็นชอบมาตรการรับมือฤดูฝน ปี 2564 ตามที่กองอำนวยการน้ำแห่งชาติ (กอนช.) ร่วมกับหน่วยงานที่เกี่ยวข้องกำหนด 9 มาตรการรองรับสถานการณ์ฤดูฝน ปี 2564 ประกอบด้วย 1. คาดการณ์พื้นที่เสี่ยงน้ำท่วม และฝนทิ้งช่วง 2. บริหารจัดการพื้นที่ลุ่มต่ำเพื่อใช้รองรับน้ำหลาก 3. ทบทวน ปรับปรุงเกณฑ์บริหารจัดการน้ำในแหล่งน้ำ ขนาดใหญ่-กลางและเขื่อนระบายน้ำ 4. ซ่อมแซมปรับปรุง อาคารชลศาสตร์/ระบบระบายน้ำ สถานีโทรมาตรให้พร้อมใช้งาน 5. ปรับปรุงแก้ไขสิ่งกีดขวางทางน้ำ 6. ขุดลอกคูคลอง กำจัดผักตบชวา 7. เตรียมความพร้อมเครื่องจักร เครื่องมือในการให้ความช่วยเหลือ 8. สร้างการรับรู้และประชาสัมพันธ์ และ 9. การติดตามประเมินผล โดยมอบหมายให้หน่วยงานผู้รับผิดชอบนำมาตรการไปจัดทำแผนปฏิบัติการเพื่อเสนอต่อคณะกรรมการทรัพยากรน้ำแห่งชาติ (กนช.) และคณะรัฐมนตรีพิจารณาต่อไป
นอกจากนี้ ที่ประชุมยังได้มีการหารือเกี่ยวกับการเฝ้าระวังคุณภาพน้ำ ซึ่งที่ผ่านมาได้มีการติดตามแม่น้ำสายหลัก 4 สาย ลุ่มน้ำเจ้าพระยาใหญ่เพื่อแก้ไขปัญหาน้ำเค็มไม่ให้ส่งผลกระทบตลอดฤดูแล้งนี้ โดยพิจารณาเห็นชอบแนวทางการแก้ไขปัญหาความเค็มในลุ่มน้ำเจ้าพระยา โดยเฉพาะบริเวณสถานีสูบน้ำสำแล จ. ปทุมธานี ทั้งระยะเร่งด่วนและระยะยาวเพื่อแก้ไขปัญหาอย่างยั่งยืน พร้อมติดตามการดำเนินการขจัดสิ่งกีดขวางทางน้ำทั่วประเทศ โดยรองนายกรัฐมนตรีสั่งการให้เร่งตั้งคณะทำงานโดยเร็ว พร้อมทั้งมอบหมายให้หน่วยงานจัดทำแผนการปรับปรุงสิ่งกีดขวางทางน้ำเพื่อเพิ่มประสิทธิภาพการระบายน้ำก่อนเข้าฤดูฝนปีนี้ และรายงานให้ สทนช. ทราบเป็นระยะต่อไปด้วย
------------------------
กลุ่มประชาสัมพันธ์และเผยแพร่ สำนักโฆษก
วันพุธที่ 10 มีนาคม 2564
นฤมล แจง ความคืบหน้าแก้ไขปัญหาด้านสวัสดิการแห่งรัฐ
- -
ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน ร่วมประชุมคณะอนุกรรมการประสานงานเร่งรัดติดตามการแก้ไขปัญหาของขบวนการประชาชนเพื่อสังคมที่เป็นธรรม และขับเคลื่อนโยบาย 9 ด้าน โดยมีร้อยเอก ธรรมนัส พรมหมเผ่า รัฐมนตรีช่วยว่าการกระทรวงเกษตรและสหกรณ์ เป็นประธาน ณ ห้องประชุมไชยยงค์ ชูชาติ สำนักงานการปฏิรูปที่ดินเพื่อเกษตรกรรม
ที่ประชุมได้รายงานผลการดำเนินงานในหลายประเด็น อาทิ การแก้ไขปัญหาที่อยู่อาศัยและสินเชื่อ การแก้ไขปัญหาเกี่ยวกับสถานะและสิทธิของบุคคล การแก้ไขปัญหาเกี่ยวกับสถานะและสิทธิของบุคคลการแก้ไขปัญหาที่เกี่ยวข้องกับกระทรวงคมนาคม กรณีการแก้ไขปัญหาที่อยู่อาศัยให้แก่ชุมชนที่เช่าที่ดินของการรถไฟแห่งประเทศไทย เพื่อพิจารณาให้ประชาชนสามารถเช่าที่ดินของการรถไฟแห่งประเทศไทยได้ทั่วประเทศ นอกจากนี้ การแก้ไขปัญหาด้านคดีความ กฎหมายและกระบวนการยุติธรรม การแก้ไขปัญหาที่ดินที่อยู่ในความรับผิดชอบของกระทรวงเกษตรและสหกรณ์ โดยคณะอนุกรรมการต่างๆ พร้อมหารือเพื่อเร่งแก้ไขปัญหาโดยให้เป็นไปอย่างถูกต้องและมีประสิทธิภาพสูงสุดเพื่อประชาชน
ในส่วนที่กระทรวงแรงงานดำเนินการและอยู่ภายใต้การกำกับดูแลและขับเคลื่อนของรัฐมนตรีช่วยว่าการกระทรวงแรงงาน คือ การแก้ไขปัญหาด้านสวัสดิการแห่งรัฐ ได้รายงานความคืบหน้าให้ที่ประชุมได้รับทราบว่า คณะทำงานเร่งรัดติดตามและขับเคลื่อนการดำเนินการแก้ไขปัญหาด้านสวัสดิการแห่งรัฐ ได้ประชุมหารือแนวทางการขับเคลื่อนการดำเนินการแก้ไขปัญหาด้านสวัสดิการของรัฐ ที่ได้จัดหาให้กับประชาชนเพื่อแก้ไขปัญหาความยากจนและความเหลื่อมล้ำทางสังคม ซึ่งประเด็นปัญหาที่ทำให้ประชาชนรับสวัสดิการซ้ำซ้อนหรือไม่สามารถรับสวัสดิการได้อย่างทั่วถึง เป็นผลสืบเนื่องมาจากการไม่มีระบบเชื่อมโยงข้อมูลที่เป็นเอกภาพ ซึ่งคณะทำงานได้มีมติเห็นชอบในหลักการให้มีคณะกรรมการเฉพาะกิจระดับชาติเป็นหน่วยงานกลางให้ข้อเสนอแนะหน่วยงานภาครัฐในการเชื่อมโยงฐานข้อมูลการจัดสวัสดิการ และปรับปรุงกฎหมาย ระเบียบ หลักเกณฑ์ หรือข้อบังคับต่าง ๆ ให้เหมาะสมและเป็นธรรมกับประชาชนได้มากที่สุด โดยมีนายกรัฐมนตรี หรือรัฐมนตรีที่นายกรัฐมนตรีมอบหมาย เป็นประธานคณะกรรมการ
“คณะทำงาน จะเร่งติดตามผลการดำเนินงาน และขับเคลื่อนเพื่อให้ปัญหาได้รับการแก้ไขอย่างทันท่วงที บรรเทาความเดือดร้อนของประชาชนในทุกๆ มิติ ตามนโยบายของรัฐบาล ภายใต้การนำของพลเอกประยุทธ์ จันทร์โอชา นายกรัฐมนตรี และเราจะไม่ทิ้งใครไว้ข้างหลัง” รมช.แรงงาน กล่าว
วันอังคารที่ 2 มีนาคม 2564
ผู้ช่วยรัฐมนตรีประจำกระทรวงยุติธรรม มอบหมายให้ สยจ.สงขลา ช่วยเหยื่อแชร์บ้านออมเบส พบผู้เสียหาย 500 คน สูญเงินกว่า 800 ล้านบาท
นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม มอบหมายให้ สยจ.สงขลา ช่วยเหยื่อแชร์บ้านออมเบส พบผู้เสียหาย 500 คน สูญเงินกว่า 800 ล้านบาท
จากกรณีที่มีประชาชน จากอำเภอสิงหนคร และอำเภอเมืองจังหวัดสงขลา จำนวนประมาณ 500 คน ถูกหลอกลวงให้ร่วมลงทุนในรูปแบบการออมเงินโดยให้ดอกเบี้ยสูง "บ้านออมเบส" ได้รวมตัวกันเพื่อทวงเงินคืนจากท้าวแชร์ ในตำบลม่วงงาม อำเภอสิงหนคร จังหวัดสงขลา หลังจากที่ไม่ได้รับดอกเบี้ยและเงินต้นตามที่ได้ตกลงกันไว้แล้วท้าวแชร์หลบหนีไป ทำให้ผู้เสียหายต้องสูญเสียเงินกว่า 800 ล้านบาท ในเบื้องต้น กระทรวงยุติธรรม โดยนายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม ได้มอบหมายให้สำนักงานยุติธรรมจังหวัดสงขลาตรวจสอบรายละเอียดในเรื่องดังกล่าว
ล่าสุด สำนักงานยุติธรรมจังหวัดสงขลาได้ลงพื้นที่เพื่อตรวจสอบข้อเท็จจริงและดำเนินการให้ความช่วยเหลือผู้เสียหายแล้ว ดังนี้
(1) รับเรื่องราวร้องทุกข์จากผู้เสียหายบ้านออมเบส ระหว่างวันที่ 19 - 25 กุมภาพันธ์ 2564 ในพื้นที่ สถานีตำรวจภูธรจังหวัดสงขลา โดยมีผู้เสียหายที่มาร้องทุกข์แล้วจำนวน 195 คน รวมมูลค่าเสียหายในเบื้องต้น 75 ล้านบาทเศษ พร้อมกันนี้ เจ้าหน้าที่ได้ให้คำปรึกษากฎหมายและแนะนำเกี่ยวกับการยื่นเอกสารประกอบการดำเนินคดีและแนะนำการให้บริการของกองทุนยุติธรรม หากพิจารณาแล้วพบว่า เข้าหลักเกณฑ์ก็จะดำเนินการในส่วนที่เกี่ยวข้องต่อไป
(2) ประสานผู้กำกับการตำรวจภูธรจังหวัดสงขลา สารวัตรสอบสวนเจ้าของสำนวนในหลายพื้นที่ ได้แก่ สภ.สิงหนคร สภ.ระโนด สภ.กระแสสินธุ์ สภ.จะนะ สภ.หาดใหญ่ สภ.ม่วงงาม สภ.เมืองสงขลา และสภ.สทิงพระ ซึ่งได้ข้อมูลว่า ขณะนี้มีผู้เสียหายเข้าแจ้งความต่อพนักงานสอบสวนแล้ว รวมจำนวน 204 ราย โดยขณะนี้อยู่ระหว่าง
การสอบสวน
"กระทรวงยุติธรรมมีภารกิจหลักในการอำนวยความยุติธรรมให้กับประชาชน ซึ่งพลเอก ประยุทธ์ จันทร์โอชา นายกรัฐมนตรีได้เน้นย้ำนโยบายลดความเหลื่อมล้ำ โดยให้ประชาชนสามารถเข้าถึงความยุติธรรมได้โดยง่ายซึ่งปัจจุบัน มีกองทุนยุติธรรมเป็นฟันเฟืองสำคัญ ในการอำนวยความยุติธรรมให้ประชาชนสามารถเข้าสู่กระบวนการยุติธรรมได้อย่างเท่าเทียม ทั้งการประกันตัว หรือ เงินค่าใช้จ่ายในการเดินทาง รวมไปถึงการจัดทนายความ และการให้ความรู้ด้านกฎหมายแก่ประชาชน
นอกจากนี้ พลเอกประวิตร วงษ์สุวรรณ รองนายกรัฐมนตรี ได้ผลักดันให้มีการแก้ไขกฎหมาย และขับเคลื่อนร่างพระราชบัญญัติป้องกันและปราบปรามแชร์ลูกโซ่ เพื่อเป็นเครื่องมือสำคัญ ในการแก้ไขปัญหาแชร์ลูกโซ่ให้สอดคล้องกับสภาวการณ์ในปัจจุบัน เช่นเดียวกับนโยบายเชิงรุกในการป้องกันและปราบปรามปัญหาแชร์ลูกโซ่ของนายสมศักดิ์ เทพสุทิน รัฐมนตรีว่าการกระทรวงยุติธรรมภายใต้ การดำเนินงานของศูนย์ยุติธรรมสร้างสุข โดยมีจุดแข็งคือการบูรณาการการทำงานของหน่วยงานในสังกัดกระทรวงยุติธรรม โดยเร่งรัดติดตามดำเนินคดีกับผู้กระทำความผิดอย่างต่อเนื่อง และยึดอายัดทรัพย์สินผู้กระทำความผิดเพื่อนำกลับไปคืนให้กับเหยื่อที่ถูกหลอกลวงให้เร็วที่สุด
วันอังคารที่ 23 มีนาคม 2564
หนุน “เสาหลักครอบครัว” พื้นที่เป้าหมายฉีดวัคซีนก่อน
...
การแพร่ระบาดของโรคโควิด-19 ระลอกใหม่ ทำให้มีตัวเลขผู้เสียชีวิตขยับขึ้น พบว่าเป็นผู้ชายมากถึง 22 ราย สูงกว่าผู้หญิงที่พบเพียง 7 ราย และตั้งแต่วันที่ 28 ก.พ. - 18 มี.ค. 2564 ผู้ที่ได้รับการฉีดวัคซีนเป็นผู้ชายร้อยละ 35.5 ผู้หญิงร้อยละ 64.5 มีอายุเฉลี่ยที่ 44 ปี
.
ดังนั้น เพื่อลดความเสี่ยงที่หัวหน้าครอบครัว / เสาหลักครอบครัว จะติดเชื้อโควิด-19 จึงขอเชิญชวนผู้ชายหรือผู้ที่เป็นเสาหลักครอบครัวในพื้นที่เป้าหมาย เข้ารับการฉีดวัคซีนทันที เมื่อได้รับการติดต่อจากเจ้าหน้าที่โรงพยาบาล โปรดอย่าได้กังวลใจ เพราะการฉีดวัคซีนในกลุ่มเป้าหมายช่วงที่ผ่านมานั้น มีความปลอดภัยสูง
.
นอกจากนี้ นักวิชาการผู้เชี่ยวชาญเชื่อว่าวัคซีนจะช่วยลดการแพร่โรคในครอบครัวได้ เพราะขณะนี้ลูกหลานที่มีอายุต่ำกว่า 18 ปียังฉีดวัคซีนไม่ได้ แต่หากพ่อแม่ได้รับการฉีดวัคซีนแล้ว แม้จะได้รับเชื้อ แต่เชื้อจะน้อยลง และไม่สามารถแพร่เชื้อให้คนในครอบครัวได้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 5 มีนาคม 2564
นายกฯ มั่นใจ “เกษตรผลิต-พาณิชย์ตลาด” ดันส่งออกเกษตรโตสวนทาง เกษตรกรรายได้เพิ่ม
นายกฯ มั่นใจ “เกษตรผลิต-พาณิชย์ตลาด” ดันส่งออกเกษตรโตสวนทาง เกษตรกรรายได้เพิ่ม
วันที่ 5 มี.ค.64 นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวว่า ภายใต้สถานการณ์โควิด 19 ที่กระทบเศรษฐกิจทั่วโลก ทำให้ตัวเลขการส่งออกของทุกประเทศลดลง แต่ภาคการเกษตรของไทย โดยเฉพาะการส่งออกผลไม้สดในปีที่ผ่านมา มีการขยายตัวเพิ่มขึ้นจากปีก่อน 15.4% ปริมาณ 1.64 แสนตัน มูลค่า 104,258 ล้านบาท สวนทิศทางการส่งออกในภาพรวมที่ติดลบ 6% ทั้งนี้สืบเนื่องจากคุณภาพของสินค้าเกษตรไทย ภาคเอกชนที่มีศักยภาพ และการใช้โมเดล “เกษตรผลิต-พาณิชย์ตลาด” ของกระทรวงเกษตรและสหกรณ์ร่วมกับกระทรวงพาณิชย์ ที่เป็นการปูทางเรื่องตลาดต่างประเทศให้แก่ภาคเอกชน โดยมุ่งเป้าการขยายตลาด เจาะตลาด เพิ่มช่องทางการตลาดทั้งออนไลน์และออฟไลน์ ให้สอดคล้องกับรสนิยมผู้บริโภค และด้านการผลิตต้องให้ตรงกับความต้องการทั้งเรื่องคุณภาพและความปลอดภัย
ทั้งนี้ นายกรัฐมนตรี พล.อ.ประยุทธ์ จัทร์โอชา มีความพึงพอใจอย่างมากต่อผลการดำเนินการที่ทั้งสองกระทรวงร่วมกันผลักดันโมเดลดังกล่าวจนเกิดผลอย่างเป็นรูปธรรม ซึ่งนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้รายงานต่อนายกฯว่ า ได้สั่งการให้ทูตพาณิชย์ทั้ง 58 แห่ง ใน 43 ประเทศทั่วโลก เร่งประเมินความต้องการของตลาดและสถานการณ์การส่งออกที่จะช่วยหนุนรายได้เข้าประเทศ ตั้งเป้าหมายการส่งออกรายประเทศและรายสินค้า ต้องขยายตัว หรือเติบโตที่ 4% พร้อมนี้ต้องรุกตลาดอีคอมเมิร์ซ จับมือแพลตฟอร์มพันธมิตรออนไลน์ กระจายสินค้าไทยไปสู่ตลาดใหญ่ ๆ สำคัญของโลก เช่น อินเดีย สหรัฐอเมริกา และจีน ผลักดันให้ไทยให้เป็นศูนย์กลางสินค้าเกษตรและอาหารคุณภาพของโลกส่วนทางด้านนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้ให้ข้อมูลเพิ่มเติมว่า ทางกระทรวงฯ ได้ขับเคลื่อนแบบองค์รวม พัฒนาระบบผลิตจนถึงผู้บริโภคด้วยนโยบาย “เกษตรปลอดภัย อาหารปลอดภัย” สร้างความเชื่อมั่นผู้บริโภคด้วยมาตรฐาน GAP GMP เป็นต้น และล่าสุดได้มีการขยายความร่วมมือกับจีน ซึ่งจะสามารถส่งออกผลไม้ไปจีนได้ไม่น้อยกว่า 7 หมื่นล้านบาท
นางสาวรัชดา กล่าวด้วยว่า นายกรัฐมนตรีเน้นย้ำเรื่องการทำงานแบบบูรณาการ ไม่ว่าจะปัญหาเศรษฐกิจหรือปัญหาสังคม เพียงหน่วยงานเดียวหรือภาครัฐฝ่ายเดียวไม่สามารถแก้ไขปัญหาให้ลุล่วงได้สมบูรณ์ การทำงานเป็นทีมประเทศไทย รัฐ-เอกชน-ประชาชน จะทำให้ประเทศมีความเจริญก้าวหน้า โมเดล “เกษตรผลติด-พาณิชย์ตลาด” เป็นอีกหนึ่งตัวอย่างของการทำงานอย่างบูรณาการจากต้นน้ำสู่ปลายน้ำ ซึ่งผลประโยชน์สุดท้ายก็จะเกิดแก่ประชาชน-เกษตรกร ที่จะมีรายได้ที่เพิ่มขึ้น
วันอังคารที่ 2 มีนาคม 2564
รัฐมนตรีว่าการกระทรวงยุติธรรมกำชับกรมราชทัณฑ์เพิ่มมาตรการรักษาความปลอดภัย อย่าปล่อยให้มีการทำลายทรัพย์สินเรือนจำอีก ด้านคดีพบกลุ่มผู้ต้องสงสัย ๓ ราย  ตำรวจเชื่อไม่เกิน ๗ วัน สามาร
นายสมศักดิ์ เทพสุทิน รัฐมนตรีว่าการกระทรวงยุติธรรมกำชับกรมราชทัณฑ์เพิ่มมาตรการรักษาความปลอดภัย อย่าปล่อยให้มีการทำลายทรัพย์สินเรือนจำอีก ด้านคดีพบกลุ่มผู้ต้องสงสัย ๓ ราย ตำรวจเชื่อไม่เกิน ๗ วัน สามารถจับตัวผู้ก่อเหตุได้
ในวันจันทร์ที่ ๑ มีนาคม ๒๕๖๔ ณ ห้องประชุมเรือนจำกลางคลองเปรม กรุงเทพมหานคร นายสมศักดิ์ เทพสุทิน รัฐมนตรีว่าการกระทรวงยุติธรรม เดินทางไปร่วมประชุมหารือกรณีเกิดเหตุวางเพลิงป้ายและทำลายทรัพย์สิน บริเวณหน้าเรือนจำคลองกลางเปรม โดยมี ว่าที่ร้อยตรีธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ พันตำรวจเอกภานุเดช สุขวงศ์ รองผู้บังคับการตำรวจนครบาล ๒ ทั้งนี้อธิบดีกรมราชทัณฑ์กล่าวถึงสถานการณ์ที่เกิดขึ้นว่า ทางกรมราชทัณฑ์ไปแจ้งความเอาผิดกับผู้กระทำผิดแล้ว ตั้งกรรมการสอบสวนข้อเท็จจริง โดยให้ผู้ตรวจกรมราชทัณฑ์เป็นประธาน และเพิ่มกำลังจากหน่วยงานพิเศษร่วมปฏิบัติหน้าที่รักษาการณ์บริเวณภายนอกเรือนจำ
ขณะที่การติดตามคนร้าย นายสมศักดิ์ เปิดเผยว่า ตนได้รับรายงานจาก พันตำรวจเอกภานุเดช สุขวงศ์ ถือว่ามีความคืบหน้าไปมาก โดยเหตุการณ์เกิดขึ้นเมื่อวันอาทิตย์ที่ ๒๘ กุมภาพันธ์ ๒๕๖๔ เวลา ๐๓.๑๐ น. โดยกล้องวงจรปิดของเรือนจำกลางคลองเปรม สามารถจับภาพคนร้ายได้ ตรวจพบอุปกรณ์ในการเตรียมเพื่อตั้งใจมาเผา พบถังน้ำมันและไฟแช็คทิ้งเอาไว้ จากนั้นกรมราชทัณฑ์จึงได้ประสานไปยัง สถานีตำรวจนครบาลประชาชื่น ได้ติดตามจากกล้องวงจรปิด พบรถ MPV สีขาว เป็นรถเพียงคันเดียวในเวลาดังกล่าว พบผู้ต้องสงสัย ๓ คนเป็น ชาย ๒ หญิง ๑ โดยการติดตามจากกล้องวงจรปิดไปจนถึงที่พักและพบว่ามีความเชื่อมโยงทางการเมือง เวลานี้อยู่ระหว่างพิสูจน์หลักฐานให้ชัดเจนรวมถึงเช็คดาต้าเบสท์มือถือเพื่อค้นเบอร์โทรว่าผู้ลงมือนั้นติดต่อกับใครได้บ้าง โดยในกรณีนี้ทางตำรวจได้ยืนยันจะทำคดีให้จบโดยเร็วที่สุดและคาดว่าจะไม่เกิน ๗ วัน
พร้อมนี้รัฐมนตรีว่าการกระทรวงยุติธรรมได้กำชับการทำงานของกรมราชทัณฑ์ในเรื่องของการรักษาความปลอดภัยและการรักษาทรัพย์สิน เพราะเป็นเรื่องที่มิสมควรเกิดขึ้น และอย่าให้เกิดเหตุการณ์แบบนี้ขึ้นอีกแม้แต่เรือนจำเดียว
เลขานุการรัฐมนตรีว่าการกระทรวงยุติธรรม เปิดเผยว่า ทางกรมราชทัณฑ์ได้ไปแจ้งความร้องทุกข์ที่ สถานีตำรวจประชาชื่น โดยได้แจ้ง ๓ ข้อหากับผู้กระทำความผิด คือ ๑) วางเพลิงเผาทรัพย์ ๒) บุกรุกสถานที่ราชการ และ ๓) มาตรา ๑๑๒ เพราะเป็นการเผาพระบรมฉายาลักษณ์ โดยเบื้องต้นทราบว่ามีผู้กระทำผิด ๓ ราย ตำรวจกำลังขออนุมัติหมายศาลเพื่อออกหมายจับ และจะสืบสวนขยายผลเพื่อสาวให้ถึงผู้อยู่เบื้องหลัง เพราะทราบว่ามีกลุ่มการเมืองอยู่เบื้องหลังการเคลื่อนไหวในครั้งนี้ด้วย
วันศุกร์ที่ 19 มีนาคม 2564
ธ.ก.ส. รับรางวัลการบริหารสู่ความเป็นเลิศ (Thailand Quality Class : TQC)
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เข้ารับรางวัลการบริหารสู่ความเป็นเลิศ (Thailand Quality Class : TQC) จากนายกอบชัย สังสิทธิสวัสดิ์ ปลัดกระทรวงอุตสาหกรรม ในงานพิธีมอบรางวัลคุณภาพแห่งชาติ (TQA) ครั้งที่ 19
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เข้ารับรางวัลการบริหารสู่ความเป็นเลิศ (Thailand Quality Class : TQC) จากนายกอบชัย สังสิทธิสวัสดิ์ ปลัดกระทรวงอุตสาหกรรม ในงานพิธีมอบรางวัลคุณภาพแห่งชาติ (TQA) ครั้งที่ 19 ประจำปี 2563จัดโดยสำนักงานรางวัลคุณภาพแห่งชาติ เพื่อเป็นการประกาศเกียรติคุณให้แก่องค์กรที่มีสามารถในการแข่งขันระดับโลก ที่ผ่านเกณฑ์มาตรฐานสูงสุดและเป็นเครื่องมือในการยกระดับประสิทธิภาพการบริหารจัดการอย่างต่อเนื่อง ซึ่งเป็นที่ยอมรับในระดับนานาชาติ
ทั้งนี้ ธ.ก.ส. ได้รับรางวัลดังกล่าวเป็นปี 2 (ปี 2562 และ 2563) โดยการนำกรอบการบริหารจัดการตามแนวทางเกณฑ์รางวัลคุณภาพแห่งชาติ มาประยุกต์ใช้ส่งผลให้การบริการจัดการของ ธ.ก.ส. มีความเป็นระบบ ลดความซ้ำซ้อน มีความโปร่งใส และสามารถตรวจสอบได้ อีกทั้งเป็นสัญลักษณ์อันทรงเกียรติและพลังใจให้กับผู้บริหารและพนักงาน ธ.ก.ส. ในการมุ่งมั่นยกระดับประสิทธิภาพการบริหารจัดการองค์กรภายใต้กรอบแนวทาง TQA ต่อไป สู่การเป็นองค์กรประสิทธิภาพสูงหรือ High Performance Organization (HPO) เพื่อสนับสนุนการพัฒนาและยกระดับคุณภาพชีวิตของคนในชนบทอย่างยั่งยืน ภายใต้คำมั่นสัญญาของธนาคารที่จะสร้าง Better Life คุณภาพชีวิตในชนบทที่ดีขึ้น Better Community สร้างชุมชนไทยที่เข็มแข็ง และ Better Pride สร้างความภาคภูมิใจในอาชีพการเกษตรให้มากยิ่งขึ้นเมื่อวันที่ 19 มีนาคม 2564 ณ หอประชุมใหญ่ ศูนย์วัฒนธรรมแห่งประเทศไทย กรุงเทพฯ
วันอังคารที่ 16 มีนาคม 2564
การประชุมคณะกรรมการบริหารจัดการการแก้ไขปัญหากากอุตสาหกรรม ครั้งที่ 1/2564
ปลัดฯ กอบชัย เป็นประธานการประชุมคณะกรรมการบริหารจัดการการแก้ไขปัญหากากอุตสาหกรรม ครั้งที่ 1/2564
วันนี้ (16 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการบริหารจัดการการแก้ไขปัญหากากอุตสาหกรรม ครั้งที่ 1/2564 เพื่อหารือเกี่ยวกับการบริหารจัดการกากอุตสาหกรรมเข้าสู่ระบบตามกฎหมาย โดยมีนางวรวรรณ ชิตอรุณ นายภานุวัฒน์ ตริยางกูรศรี รองปลัดกระทรวงอุตสาหกรรม นายประกอบ วิวิธจินดา อธิบดีกรมโรงงานอุตสาหกรรม พร้อมด้วยคณะกรรมการฯ และผู้ที่เกี่ยวข้องเข้าร่วมประชุม ณ ห้องประชุม อก.1 สำนักงานปลัดกระทรวงอุตสาหกรรม
วันจันทร์ที่ 8 มีนาคม 2564
บีโอไอ จัดสัมมนาออนไลน์จีน-ฮ่องกง ดึงอุตฯ กลุ่มนวัตกรรม
บีโอไอเร่งสร้างความเชื่อมั่นนักลงทุนจีน-ฮ่องกง จัดสัมมนาออนไลน์ เชิญรองนายกฯ สุพัฒนพงษ์      เป็นประธาน กระตุ้นลงทุนอุตสาหกรรมกลุ่มนวัตกรรม
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน หรือ บีโอไอเปิดเผยว่า บีโอไอร่วมกับ หอการค้าระหว่างประเทศของจีน (China Chamber of International Commerce) และสภาพัฒนาการค้าของฮ่องกง (Hong Kong Trade Development Council) จะจัดสัมมนาออนไลน์ (ZoomWebinar) หัวข้อ“Resilience Strategy:Thailand as an Innovative Investment Hub”ในวันที่18มีนาคม2564ระหว่างเวลา09.00 – 10.30น. (เวลาไทย) เพื่อเผยแพร่นโยบายส่งเสริมการลงทุน โอกาสทางธุรกิจแก่นักลงทุนที่สนใจขยายการลงทุนมายังประเทศไทย โดยเฉพาะในกลุ่มอุตสาหกรรมนวัตกรรม และประสบการณ์การทำธุรกิจของบริษัทจีนในประเทศไทย โดยมีนายสุพัฒนพงษ์ พันธ์มีเชาว์ รองนายกรัฐมนตรี เป็นประธาน
“เศรษฐกิจไทยและโลกเผชิญความท้าทายที่ต้องปรับตัวรับสถานการณ์การระบาดของไวรัสโควิด-19พร้อมๆ ไปกับการเปลี่ยนแปลงอย่างรวดเร็วทางเทคโนโลยี แต่ในวิกฤตดังกล่าวก็เป็นโอกาสดีที่เราจะได้ร่วมหารือแลกเปลี่ยน ข้อคิดเห็นระหว่างกัน ซึ่งถือว่าจีน-ฮ่องกงเป็นประเทศที่มีบทบาทสำคัญต่อการลงทุนในภูมิภาค ขณะที่ไทยก็มีศักยภาพด้านที่ตั้งอันเป็นยุทธศาสตร์ เป็นจุดเชื่อมโยงการลงทุนไปสู่ตลาดอาเซียนซึ่งมีประชากรรวมกว่า650ล้านคน ทั้งยังมีสภาพแวดล้อมที่เอื้อต่อการลงทุน และมีแผนจะยกระดับประเทศด้วยนวัตกรรม รวมถึงสิทธิประโยชน์ต่างๆ จากบีโอไอ จึงขอเชิญนักลงทุนเข้าร่วมสัมมนาครั้งนี้ เพื่อมีส่วนร่วมในการขับเคลื่อนเศรษฐกิจของภูมิภาคเอเชียไปด้วยกัน”เลขาธิการบีโอไอกล่าว
ในปี2563ที่ผ่านมา จีน-ฮ่องกงมีคำขอรับส่งเสริมการลงทุนจากบีโอไอ อยู่ใน5ลำดับแรกของการลงทุนโดยตรงจากต่างประเทศ (FDI) โดยจีนมีการลงทุนอยู่ในลำดับที่2มูลค่าเงินลงทุน3.1หมื่นล้านบาท ฮ่องกงลำดับที่5มูลค่า1.6หมื่นล้านบาท รวมมูลค่าการลงทุนราว4.7หมื่นล้านบาทการสัมมนานี้ นอกจากจะมีผู้บริหารทั้งไทย-จีน-ฮ่องกงแล้ว ยังมีเวทีอภิปรายแลกเปลี่ยนเกี่ยวกับการสนับสนุนของประเทศไทยในอุตสาหกรรมกลุ่มนวัตกรรมและอุตสาหกรรมเกิดใหม่ โดยผู้แทนจากบีโอไอ สำนักงานนวัตกรรมแห่งชาติ (NIA) สำนักงานส่งเสริมเศรษฐกิจดิจิทัล (DEPA) และสำนักงานพัฒนาวิทยาศาสตร์และเทคโนโลยีแห่งชาติ (สวทช.) อีกด้วย คาดว่าจะมีนักลงทุนเข้าร่วมกว่า500ราย
ผู้สนใจสามารถลงทะเบียนได้ที่ลิงก์https://zoom.us/webinar/register/WN_eLJpORzLSeOOqFOY7Icxew(ไม่มีค่าใช้จ่าย) หรือสอบถามข้อมูลเพิ่มเติมที่อีเมลmkt_webinar@boi.go.thหรือโทรศัพท์+662553 8480
วันศุกร์ที่ 12 มีนาคม 2564
ท่านผู้หญิงสิริกิติยา เจนเซน ร่วมชมนิทรรศการฉายภาพยนตร์สารคดีเกี่ยวกับการวิจัย เรื่องโขน และองค์ความรู้เสริม Miscellany Of Khon รอบปฐมทัศน์
ท่านผู้หญิงสิริกิติยา เจนเซน ร่วมชมนิทรรศการฉายภาพยนตร์สารคดีเกี่ยวกับการวิจัย เรื่องโขน และองค์ความรู้เสริม Miscellany Of Khon รอบปฐมทัศน์
วันที่ ๑๑ มีนาคม ๒๕๖๔ เวลา ๑๘.๐๐ น. ท่านผู้หญิงสิริกิติยา เจนเซน ร่วมชมนิทรรศการฉายภาพยนตร์สารคดีเกี่ยวกับการวิจัย เรื่องโขน และองค์ความรู้เสริม Miscellany Of Khon รอบปฐมทัศน์ โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม นายประทีป เพ็งตะโก อธิบดีกรมศิลปากร นางยุถิกา อิศรางกูร ณ อยุธยา ผู้ตรวจราชการกระทรวงวัฒนธรรม ผู้บริหารกระทรวงวัฒนธรรม แขกผู้มีเกียรติ และสื่อมวลชน เข้าร่วมงาน ณ ลิโด้คอนเนค กรุงเทพฯ
วันพุธที่ 10 มีนาคม 2564
สธ.ย้ำฉีดวัคซีนโควิด 19 แล้วยังต้องการ์ดสูง รอเวลาสร้างภูมิคุ้มกันหมู่
สธ.ย้ำฉีดวัคซีนโควิด 19 แล้วยังต้องการ์ดสูง รอเวลาสร้างภูมิคุ้มกันหมู่
กระทรวงสาธารณสุขเผยผู้ป่วยโควิด 19 หายกลับบ้านแล้วร้อยละ 97.6 เหลือรักษาจริง 509 ราย สถานการณ์โดยรวมดีขึ้น แต่ยังเฝ้าระวังเชิงรุกต่อเนื่อง ส่วนผลการให้บริการวัคซีนโควิดรวม 10 วัน ฉีดแล้ว 33,621 ราย ย้ำฉีดวัคซีนแล้วยังต้องใส่หน้ากาก ล้างมือ เว้นระยะห่าง เพราะต้องใช้เวลาในการสร้างภูมิคุ้มกันจนครอบคลุมประชากร
วันนี้ (10 มีนาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขจ.นนทบุรี นายแพทย์เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉินกรมควบคุมโรค แถลงข่าวสถานการณ์โรคโควิด 19 และการฉีดวัคซีนโควิด 19 ในประเทศไทย ว่า วันนี้ประเทศไทยมีผู้ติดเชื้อรายใหม่ 39 ราย มาจากระบบเฝ้าระวังในโรงพยาบาล 21 ราย ค้นหาเชิงรุกในชุมชน 13 ราย และเดินทางมาจากต่างประเทศ 5 ราย ไม่มีผู้เสียชีวิต ทำให้การติดเชื้อระลอกใหม่ตั้งแต่วันที่ 15 ธันวาคม 2563 - 10 มีนาคม 2564 มีผู้ติดเชื้อสะสม 22,303 ราย รักษาหายแล้ว 21,769 ราย คิดเป็นร้อยละ 97.61 เหลือผู้ป่วยรักษาเพียง 509 ราย
นายแพทย์เฉวตสรร กล่าวต่อว่า สถานการณ์โรคโควิด 19 ของประเทศไทยดีขึ้น ผู้ติดเชื้อรายใหม่อยู่หลักสิบต่อเนื่องกว่าสัปดาห์ มีการค้นหาเชิงรุกอย่างต่อเนื่อง เช่น อ.แม่สอด จ.ตาก แม้ภาพรวมคงตัว แต่ยังตรวจคัดกรองแรงงานต่างด้าวที่ขึ้นทะเบียนรายใหม่ โดยวันที่ 15 กุมภาพันธ์ – 7 มีนาคม 2564 ตรวจ 3,039 ราย พบเชื้อ 6 ราย วันที่ 8-9 มีนาคม 2564 ตรวจ 724 ราย ไม่พบการติดเชื้อ ส่วน จ.ปทุมธานี พบการติดเชื้อกลุ่มก้อนแรกในตลาด จากนั้นพบอีกกลุ่มที่โรงชำแหละเนื้อสุกร พบผู้ติดเชื้อรายสุดท้ายวันที่ 28 กุมภาพันธ์ 2564 โดยพื้นที่พยายามลดความแออัดในตลาด มีบัตรรับรองปลอดโควิดให้ผู้ค้า
“สำหรับผู้เดินทางมาจากต่างประเทศและเข้ารับการกักตัวยอดสะสมจนถึงปัจจุบัน มีจำนวน 256,705 รายพบผู้ติดเชื้อ 2,262 ราย จาก 85 ประเทศ คิดเป็นร้อยละ 0.88 โดยประเทศต้นทางที่มีการติดเชื้อสูง ทำให้ผู้เดินทางเข้ามามีโอกาสตรวจเจอเชื้อสูงด้วย แต่การพบผู้ติดเชื้อในพื้นที่กักตัวที่ควบคุมดูแลตามมาตรฐาน ไม่มีการไปสัมผัสคนอื่นเมื่อเจอติดเชื้อส่งเข้ารักษาตามแนวทาง จึงไม่ใช่เรื่องที่น่ากังวลแต่อย่างใด” นายแพทย์เฉวตสรรกล่าว
นายแพทย์เฉวตสรรกล่าวว่า สำหรับการฉีดวัคซีนโควิด 19 ตั้งแต่วันที่ 28 กุมภาพันธ์ - 9 มีนาคม 2564 รวม 10 วัน มีผู้เข้ารับการฉีดวัคซีนแล้ว 33,621 ราย สำหรับการฉีดวัคซีนร่างกายอาจเกิดปฏิกิริยาขึ้นได้ตามปกติเช่น ปวดบวมบริเวณที่ฉีด วิงเวียนศีรษะ มีไข้ต่ำๆ ปวดเมื่อยเนื้อตัว เป็นต้น ซึ่งเป็นอาการไม่รุนแรงสามารถหายได้เองโดยมีการรายงานปฏิกิริยาเหล่านี้ผ่านระบบไลน์หมอพร้อม ขณะนี้มีรายงาน 2,984 ราย คิดเป็นร้อยละ 8.8 ถือว่าน้อยมากเมื่อเทียบกับผลการศึกษาวิจัยทั่วโลกที่พบถึง 1 ใน 3 ทั้งนี้ เมื่อฉีดวัคซีนครบ 2 เข็มแล้วองค์การอนามัยโลกย้ำว่ายังต้องใส่หน้ากาก ล้างมือ และเว้นระยะห่าง เนื่องจากต้องใช้เวลาถึงจะเพิ่มภูมิคุ้มกันจนมีความครอบคลุมสูงและประสิทธิภาพของวัคซีนคือป้องกันการเสียชีวิต การป่วยหนัก ส่วนการป้องกันการติดเชื้อและป้องกันการแพร่เชื้อยังต้องรอผลการศึกษาในระยะยาว ดังนั้น หลังฉีดวัคซีนแล้วยังต้องยกการ์ดสูง
************************* 10 มีนาคม 2564
วันศุกร์ที่ 19 มีนาคม 2564
ธ.ออมสิน รับรางวัลคุณภาพแห่งชาติ (Thailand Quality Award : TQA) ประจำปี 2563
นายวิทัย รัตนากร ผู้อำนวยการธนาคารออมสิน ขึ้นรับรางวัลคุณภาพแห่งชาติ (Thailand Quality Award : TQA) ครั้งที่ 19 ประจำปี 2563 จากนายกอบชัย สังสิทธิสวัสดิ์ ปลัดกระทรวงอุตสาหกรรม ประธานในพิธีมอบรางวัลคุณภาพแห่งชาติ ครั้งที่ 19
นายวิทัย รัตนากร ผู้อำนวยการธนาคารออมสินขึ้นรับรางวัลคุณภาพแห่งชาติ (Thailand Quality Award : TQA) ครั้งที่ 19ประจำปี 2563 จากนายกอบชัย สังสิทธิสวัสดิ์ ปลัดกระทรวงอุตสาหกรรม ประธานในพิธีมอบรางวัลคุณภาพแห่งชาติ ครั้งที่ 19 ซึ่งจัดขึ้นโดยสำนักงานรางวัลคุณภาพแห่งชาติ กระทรวงอุตสาหกรรม โดยมีนายปิยะบุตร ชลวิจารณ์ ประธานคณะกรรมการรางวัลคุณภาพแห่งชาติ ผศ.ดร.อธิศานต์ วายุภาพ ผู้อำนวยการสถาบันเพิ่มผลผลิตแห่งชาติ พร้อมด้วยคณะผู้บริหารธนาคารออมสิน ร่วมแสดงความยินดี ณ ศูนย์วัฒนธรรมแห่งประเทศไทย กรุงเทพฯ เมื่อวันที่ 19 มีนาคม 2564
สำหรับรางวัลTQAประจำปี 2563 สำนักงานรางวัลคุณภาพแห่งชาติ ประกาศให้ธนาคารออมสิน ผ่านเกณฑ์รางวัลTQAเป็นการสะท้อนความเป็นเลิศในการบริหารจัดการองค์กรว่ามีความทัดเทียมระดับมาตรฐานโลก ทั้งนี้ ธนาคารออมสิน ได้มีการปรับเปลี่ยนกระบวนการบริหารจัดการตลอดทั้งกระบวนการ ตั้งแต่การRe-Structure, Re-Processจนถึงการพัฒนานวัตกรรมผลิตภัณฑ์สินเชื่อ เพื่อให้เกิดผลลัพธ์ของภารกิจธนาคารเพื่อสังคมอย่างเป็นรูปธรรมโดยในปี2560ธนาคารได้รับรางวัลThailand Quality Classและพัฒนาสู่รางวัลThailand Quality Class (Plus)ด้านCustomerและด้านOperationในปี2561-2562ตามลำดับ จนมาประสบความสําเร็จได้รับรางวัลสูงสุดThailand Quality Awardในปี2563เป็นปีที่6ที่ธนาคารส่งผลงานเข้าตรวจประเมิน ถือเป็นรางวัลแห่งความมุ่งมั่นในการพัฒนาปรับปรุงและบริหารจัดการคุณภาพองค์กรสู่ความเป็นเลิศอย่างแท้จริง
วันจันทร์ที่ 8 มีนาคม 2564
‘จับกัง 1’ ห่วง 318 ลูกจ้างชุมนุมสหกรณ์ปาล์มน้ำมัน จ.กระบี่ ถูกเลิกจ้าง กำชับ สปส.เร่งติดตามช่วยเหลือให้ได้สิทธิประโยชน์โดยด่วน
รัฐมนตรีว่าการกระทรวงแรงงาน ห่วงใยลูกจ้างของชุมนุมสหกรณ์ปาล์มน้ำมัน อำเภออ่าวลึก จังหวัดกระบี่ จำนวน 318 คน กรณีนายจ้างมีหนังสือแจ้งหยุดกิจการและเลิกจ้างพนักงานตั้งแต่วันที่ 1 มีนาคมเป็นต้นมา กำชับ สปส.และหน่วยงานในสังกัดกระทรวงแรงงานในพื้นที่ทำงาน
เมื่อวันที่ 8 มีนาคม 2564นายสุชาติ ชมกลิ่น รัฐมนตรีว่าการกระทรวงแรงงานเปิดเผยถึงกรณีการชุมนุมสหกรณ์ปาล์มน้ำมัน อ.อ่าวลึก จ.กระบี่ เนื่องจากประกาศหยุดกิจการและเลิกจ้างพนักงานจำนวน 318 ราย ว่า รัฐบาล ภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องผู้ใช้แรงงานเป็นอย่างยิ่ง จึงได้สั่งการให้กระทรวงแรงงานทำงานเชิงรุก เข้าไปติดตามสาเหตุการประกาศหยุดกิจการและเลิกจ้างพนักงาน รวมทั้งเร่งให้ความช่วยเหลือเยียวยาสิทธิประโยชน์ตามกฎหมายโดยด่วน
นายสุชาติกล่าวถึงความคืบหน้าการให้ความช่วยเหลือล่าสุดว่า นายทศพล กฤตวงศ์วิมาน เลขาธิการสำนักงานประกันสังคม ได้มอบหมายให้ นางสุกัญญา จับบาง ประกันสังคมจังหวัดกระบี่ ลงพื้นที่ร่วมกับหน่วยงานในสังกัดกระทรวงแรงงานจังหวัดกระบี่เพื่อตรวจสอบข้อเท็จจริงและให้การช่วยเหลือกรณีดังกล่าวโดยด่วน โดยได้ประชุมร่วมกับรองผู้ว่าราชการจังหวัดกระบี่และหน่วยงานในสังกัดกระทรวงแรงงานจังหวัดกระบี่เพื่อให้ความช่วยเหลือ ณ ชุมนุมสหกรณ์ปาล์มน้ำมัน สาขาคลองท่อม จังหวัดกระบี่ จากรายงานของประกันสังคมจังหวัดกระบี่ ยังพบว่า กรณีดังกล่าวนายจ้างชุมนุมสหกรณ์ปาล์มน้ำมันได้มีหนังสือแจ้งหยุดกิจการและเลิกจ้างพนักงานจำนวน 318 ราย ในจำนวนนี้ได้เลิกจ้างที่สำนักงานใหญ่ 221 ราย และสาขาคลองท่อม 97 ราย ตั้งแต่วันที่ 1 มีนาคมที่ผ่านมา เบื้องต้นสํานักงานประกันสังคมจังหวัดกระบี่ ได้ชี้แจงสิทธิประโยชน์กรณีว่างงานจากการเลิกจ้างให้ผู้แทนลูกจ้างทราบแล้ว และในวันนี้ (8 มี.ค.64) รองผู้ว่าราชการจังหวัดกระบี่ได้นัดประชุมร่วมกับสำนักงานประกันสังคมจังหวัดกระบี่และหน่วยงานในสังกัดกระทรวงแรงงานจังหวัดกระบี่ ณ ที่ตั้งชุมนุมสหกรณ์ เพื่อลงพื้นที่อำนวยความสะดวกในการขึ้นทะเบียนว่างงานและยื่นเรื่องขอรับสิทธิประโยชน์กรณีว่างงาน ดูแลลูกจ้าง ผู้ประกันตนให้ได้รับสิทธิประโยชน์ตามกฎหมายอย่างครบถ้วนต่อไป
วันศุกร์ที่ 19 มีนาคม 2564
การประกาศผลการทบทวนสิทธิ์และความคืบหน้าโครงการเราชนะ
สำหรับประชาชนที่ขอทบทวนสิทธิ์ระหว่างวันที่ 22 กุมภาพันธ์ – 8 มีนาคม 2564 และผ่านการคัดกรองคุณสมบัติจะได้รับการโอนวงเงินสิทธิ์ จำนวน 7,000บาท และสามารถเริ่มใช้จ่ายได้ในวันที่ 25 มีนาคม 2564 ผ่านแอปพลิเคชัน “เป๋าตัง”
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า สำหรับประชาชนที่ไม่ผ่านการคัดกรองคุณสมบัติของโครงการเราชนะ (โครงการฯ) เนื่องจากเงินได้พึงประเมินปีภาษี 2562 เกินกว่าเกณฑ์ที่กำหนดนั้น กระทรวงการคลังได้เปิดให้ประชาชนกลุ่มดังกล่าวสามารถทบทวนสิทธิ์ทางเว็บไซต์ www.เราชนะ.com ระหว่างวันที่ 8 กุมภาพันธ์ – 8 มีนาคม 2564 ที่ผ่านมา โดยประชาชนกลุ่มดังกล่าวที่แสดงความประสงค์ขอทบทวนสิทธิ์ผ่านปุ่ม “ทบทวนสิทธิ” ในเว็บไซต์ข้างต้น ต้องดำเนินการยื่นแบบแสดงรายการภาษีเงินได้บุคคลธรรมดาของปีภาษี 2563 ผ่านเครือข่ายอินเทอร์เน็ตของกรมสรรพากรภายใน 7 วันนับแต่วันที่ยื่นขอทบทวนสิทธิ์ แต่ไม่เกินวันที่ 8 มีนาคม 2564 ทั้งนี้ ประชาชนกลุ่มดังกล่าวสามารถทราบผลการพิจารณาการขอทบทวนสิทธิ์ในกรณีดังกล่าวได้ตั้งแต่วันที่ 19 มีนาคม 2564 เป็นต้นไป
โฆษกกระทรวงการคลังได้เน้นย้ำว่า สำหรับประชาชนที่ขอทบทวนสิทธิ์ระหว่างวันที่ 22 กุมภาพันธ์ – 8 มีนาคม 2564 และผ่านการคัดกรองคุณสมบัติจะได้รับการโอนวงเงินสิทธิ์ จำนวน 7,000บาท และสามารถเริ่มใช้จ่ายได้ในวันที่ 25 มีนาคม 2564 ผ่านแอปพลิเคชัน “เป๋าตัง” กับผู้ประกอบการร้านค้าและผู้ให้บริการที่เข้าร่วมโครงการฯ ได้จนถึงวันที่ 31 พฤษภาคม 2564
นอกจากนี้ โฆษกกระทรวงการคลังได้แถลงเพิ่มเติมถึงความคืบหน้าของโครงการฯณวันที่ 19 มีนาคม 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐจำนวน 13.7 ล้านคนได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมาจำนวน51,365 ล้านบาท 2) ประชาชนกลุ่มที่อยู่ในระบบฐานข้อมูลของแอปพลิเคชัน “เป๋าตัง” ในโครงการเราเที่ยวด้วยกันและคนละครึ่งและกลุ่มประชาชนทั่วไปที่ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการฯแล้วจำนวน16.7 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมาจำนวน75,709 ล้านบาทและ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.0ล้านคน มียอดใช้จ่ายวงเงินสิทธิ์สะสมตั้งแต่วันที่ 5 มีนาคม 2564 เป็นต้นมา จำนวน 3,133 ล้านบาททำให้มีผู้ได้รับสิทธิ์ในโครงการฯแล้ว รวมทั้งสิ้นจำนวน32.4 ล้านคนคิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า130,207 ล้านบาทซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน”ร้านค้าคนละครึ่งที่ตกลงยินยอมเข้าร่วมโครงการฯ รวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการฯจำนวนทั้งสิ้นมากกว่า 1.2 ล้านกิจการ
สำนักงานเศรษฐกิจการคลัง โทร. 02273 9020 ต่อ 3250 3423 3424 3425 3427 3429 3430 3431 และ 3444 (เฉพาะวันและเวลาราชการ)
Call Center ธนาคารกรุงไทย จำกัด (มหาชน)โทร. 021111122
วันจันทร์ที่ 15 มีนาคม 2564
“กอช. ชวนอาชีพอิสระวัยทำงาน ช่วงอายุ 30 ปี เริ่มออมเงินกับ กอช. ปีละ 13,200 บาท เพื่อรอรับบำนาญประมาณเดือนละ 3,600 บาท ตลอดชีพ”
กอช. ชวนอาชีพอิสระวัยทำงาน ช่วงอายุ 30 ปี วางแผนออมเงินกับ กอช. เพื่ออนาคตยามเกษียณ ปีละ 13,200 บาท พร้อมรับเงินสมทบเพิ่มจากรัฐ เมื่ออายุ 60 ปี จะได้รับบำนาญรายเดือนละประมาณ 3,600 บาท
กองทุนการออมแห่งชาติ หรือ กอช. ชวนอาชีพอิสระวัยทำงาน ช่วงอายุ 30 ปี วางแผนออมเงินกับ กอช. เพื่ออนาคตยามเกษียณ ปีละ 13,200 บาท พร้อมรับเงินสมทบเพิ่มจากรัฐ เมื่ออายุ 60 ปี จะได้รับบำนาญรายเดือนละประมาณ 3,600 บาท ผู้ที่สนใจสามารถตรวจสอบสิทธิ์ และคุณสมบัติก่อนสมัครสมาชิกได้ที่แอปพลิเคชัน “กอช.”
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า กอช. ชวนอาชีพอิสระวัยทำงาน อายุ 30 ปี วางแผนออมเงินกับ กอช. เพื่ออนาคตยามเกษียณ โดยออมเงินกับ กอช. ปีละ 13,200 บาท ได้รับเงินสมทบเพิ่มสูงสุด 1,200 บาทต่อปี และได้รับผลตอบแทนการลงทุน เมื่อสมาชิกอายุครบ 60 ปี จะได้รับเงินบำนาญประมาณเดือนละ 3,600 บาท ตลอดชีพ หรือจนกว่าจะเสียชีวิต ทั้งนี้เงินออมสะสมของสมาชิกสามารถนำไปลดหย่อนภาษี และได้รับเบี้ยยังชีพผู้สูงอายุเพิ่มเติมตามสิทธิ
สำหรับผู้ที่สนใจ สามารถตรวจสอบสิทธิ์ และคุณสมบัติก่อนสมัครสมาชิกได้ที่แอปพลิเคชัน “กอช.” หรือ หน่วยรับสมัครสมาชิกใกล้บ้านท่าน อาทิ ที่ว่าการอำเภอทั่วประเทศ สำนักงานคลังจังหวัด สถาบันการเงินชุมชน ตัวแทน กอช. ประจำหมู่บ้าน ธนาคารออมสิน ธ.ก.ส. ธอส. และธนาคารกรุงไทยทุกสาขา รวมทั้งเคาน์เตอร์เซอร์วิส เทสโก้โลตัส บิ๊กซี ตู้บุญเติม และเครือข่ายรับสมัครทั่วประเทศ สอบถามข้อมูลเพิ่มเติมได้ที่สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันอังคารที่ 2 มีนาคม 2564
ปลัดวธ.เป็นประธานประชุมคณะทำงานการจัดงานใต้ร่มพระบารมี ๒๓๙ ปี กรุงรัตนโกสินทร์ ครั้งที่ ๓/๒๕๖๔
ปลัดวธ.เป็นประธานประชุมคณะทำงานการจัดงานใต้ร่มพระบารมี ๒๓๙ ปี กรุงรัตนโกสินทร์ ครั้งที่ ๓/๒๕๖๔
วันที่ ๒ มีนาคม ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานประชุมคณะทำงานการจัดงานใต้ร่มพระบารมี ๒๓๙ ปี กรุงรัตนโกสินทร์ ครั้งที่ ๓/๒๕๖๔ โดยมี นายกิตติพันธ์ พานสุวรรณ รองปลัดกระทรวงวัฒนธรรม ผู้ตรวจราชการกระทรวงวัฒนธรรม ผู้บริหาร ผู้แทนจากหน่วยงานในสังกัดกระทรวงวัฒนธรรม และเจ้าหน้าที่ที่เกี่ยวข้อง เข้าร่วม ณ ห้องแถลงข่าว ชั้น ๑ กระทรวงวัฒนธรรม
วันอาทิตย์ที่ 7 มีนาคม 2564
นายกฯ เห็นชอบปรับปรุงแผนปฏิรูปประเทศ 6 ประเด็น กำหนดเป้าหมายตัวชี้วัดชัดขึ้น เน้นกิจกรรม Big Rock คัดเฉพาะกฎหมายสำคัญ  พร้อมกำชับ ทุกหน่วยงาน บูรณาการทำงานให้เห็นผลเป็นรูปธรรม
นายกฯ เห็นชอบปรับปรุงแผนปฏิรูปประเทศ 6 ประเด็น กำหนดเป้าหมายตัวชี้วัดชัดขึ้น เน้นกิจกรรม Big Rock คัดเฉพาะกฎหมายสำคัญ  พร้อมกำชับ ทุกหน่วยงาน บูรณาการทำงานให้เห็นผลเป็นรูปธรรม
เมื่อวันที่ 7 มี.ค. น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม กำชับทุกหน่วยงาน เดินหน้าตามแผนปฏิรูปประเทศที่ปรับปรุงใหม่ 6 ประเด็น จากแผนการปฏิรูป 13 ด้าน เพื่อให้มั่นใจว่าแผนปฏิรูปประเทศจะสร้างคุณภาพชีวิตที่ดีขึ้นของประชาชน
ทั้งนี้ ล่าสุดเว็บไซต์ราชกิจจานุเบกษา ได้เผยแพร่ประกาศสำนักนายกรัฐมนตรี แผนการปฏิรูปประเทศ (ฉบับปรับปรุง) กำหนด 6 ประเด็น ปรับปรุง ได้แก่ (1) การกำหนดเป้าหมายและตัวชี้วัดในระดับแผนให้ชัดเจน สามารถวัดผลการดำเนินการได้ (2) การปรับตัดกิจกรรมที่เข้าข่ายเป็นภารกิจปกติของหน่วยงานและคัดเลือกเฉพาะกิจกรรมปฏิรูปประเทศที่จะส่งผลให้เกิดการเปลี่ยนแปลงต่อประชาชนอย่างมีนัยสำคัญ (Big Rock)
(3) การทบทวนกฎหมายภายใต้แผนการปฏิรูปประเทศ โดยคัดเลือกเฉพาะกฎหมายที่มีความสำคัญ รวมทั้งจัดลำดับความสำคัญของการเสนอกฎหมาย (4) การทบทวนข้อเสนอให้จัดตั้งหน่วยงานของรัฐตามแผนการปฏิรูปประเทศ
(5) พิจารณาความเห็นของหน่วยงานรับผิดชอบตามแผนการปฏิรูปประเทศ (6) ปรับเค้าโครงของแผนการปฏิรูปประเทศแต่ละด้านให้เป็นรูปแบบเดียวกัน
“การปรับปรุงแผนการปฏิรูปประเทศดังกล่าว สอดคล้องกับข้อเสนอแนะของวุฒิสภาและสภาผู้แทนราษฎร ที่เห็นควรให้ความสำคัญกับการคัดเลือกเฉพาะกิจกรรมปฏิรูปประเทศที่จะส่งผลให้เกิดการเปลี่ยนแปลงต่อประชาชนอย่างมีนัยสำคัญ (Big Rock) ซึ่งเป็นกิจกรรมที่มีความสำคัญเร่งด่วนและดำเนินการร่วมกันหลายหน่วยงาน สามารถดำเนินการและวัดผลได้อย่างเป็นรูปธรรม ในช่วงปี 2564 - 2565” น.ส.ไตรศุลี กล่าว
รองโฆษกประจำสำนักนายกรัฐมนตรีกล่าวว่า นายกรัฐมนตรี ยังเน้นย้ำว่าให้ทุกหน่วยงานการดำเนินงานตามแผนการปฏิรูปแต่ละด้าน ที่ได้กำหนดกิจกรรม Big Rock รวมทั้งสิ้น 62 กิจกรรม ให้มีความเป็นเอกภาพ บูรณาการ เป็นธรรมทั่วถึง เพียงพอและยั่งยืนด้านการเงินการคลัง
ทั้งนี้ มี 7 ประเด็นที่หน่วยงานต่างๆจะต้องบูรณาการร่วมกันเพื่อขับเคลื่อนการปฏิรูป ได้แก่ การพัฒนาคน การท่องเที่ยว การเตรียมพร้อมและการพัฒนาผู้สูงอายุ การลดอุปสรรค์ในการดำเนินชีวิตและลดขั้นตอนทางธุรกิจ การกระจายอำนาจ การป้องกันและปราบปรามการทุจริตในภาครัฐ การมีส่วนร่วมและการปรับเปลี่ยนรูปแบบการบริหารจัดการภาครัฐ โดยนายกรัฐมนตรี ขอให้หน่วยงานต่างๆได้ร่วมมือกัน ทำงานด้านการปฏิรูปให้เห็นผลโดยเร็ว
สำหรับ แผนการปฏิรูปประเทศ 13 ด้าน ประกอบด้วย ด้านการเมือง ด้านการบริหารราชการแผ่นดิน ด้านกฎหมาย ด้านกระบวนการยุติธรรม ด้านเศรษฐกิจ ด้านทรัพยากรธรรมชาติและสิ่งแวดล้อม ด้านสาธารณสุข ด้านสื่อสารมวลชน เทคโนโลยีสารสนเทศ ด้านสังคม ด้านพลังงาน ด้านการป้องกันและปราบปรามการทุจริตและประพฤติมิชอบ ด้านการศึกษา ด้านวัฒนธรรม กีฬา แรงงาน และการพัฒนาทรัพยากรมนุษย์
...................................
กลุ่มประชาสัมพันธ์และเผยแพร่ สำนักโฆษก
วันพุธที่ 24 มีนาคม 2564
​นายกรัฐมนตรีเร่งนำเทคโนโลยีดิจิทัล ลดภาระค่าใช้จ่าย สร้างความเสมอภาคประชาชนทุกกลุ่ม
นายกรัฐมนตรีเร่งนำเทคโนโลยีดิจิทัล ลดภาระค่าใช้จ่าย สร้างความเสมอภาคประชาชนทุกกลุ่ม
วันนี้ (24 มีนาคม 2564) เวลา 11.30 น. ณ บริเวณทางเชื่อมตึกภักดีบดินทร์ ทำเนียบรัฐบาลพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์ภายหลังการประชุมคณะกรรมการดิจิทัลเพื่อเศรษฐกิจและสังคมแห่งชาติ ครั้งที่ 1/2564 ว่า การประชุมของกระทรวงดิจิตอลเพื่อเศรษฐกิจและสังคมแห่งชาติ มุ่งจัดทำยุทธศาสตร์แผนแม่บทต่าง ๆ ในการบริหารงาน ซึ่งได้รับรายงานว่า มีความก้าวหน้าในการลงทุนโครงสร้างพื้นฐานด้านดิจิทัลของไทย เป็นที่น่าภูมิใจว่า ไทยเป็นอันดับ 1 ในอาเซียน ในเรื่องของโครงสร้างพื้นฐานเรื่องของดิจิทัล เรื่อง 5 จี มีโอกาสมากมาย ซึ่งเราอยู่ในอันดับ 1 ในขณะนี้ จากข้อมูลหลายๆข้อมูลต่างๆที่ผ่านมา ทั้งการใช้ประโยชน์ด้านดิจิตอลให้เกิดประโยชน์สูงสุดอย่างไร มากกว่าการใช้ในชีวิตประจำวันอย่างเดียว การเข้าถึงการใช้ประโยชน์ทางด้านสุขภาพ การเรียนรู้ต่างๆ ทั้งหมด การประกอบการธุรกิจ ความมั่นคงต่างๆ ซึ่งต้องตอบสนองวิธีการต่างๆเหล่านี้ด้วย คนทุกช่วงวัยการศึกษา สุขภาพ การประกอบการค้าการลงทุน และเป็นไปตาม พ.ร.บ.อำนวยความสะดวก และ พ.ร.บ.การให้ข้อมูลข่าวสาร กับประชาชน ภายใต้การบูรณาการหน่วยงานภาครัฐบนฐานข้อมูลเดียวกัน และเดินหน้าไปสู่การใช้ระบบ Cloud ขนาดใหญ่ของเราซึ่งจะมี 2 ระดับด้วยกัน คือ ระดับรัฐบาลที่เปิดเผย และระดับชั้นความลับ จะอยู่ที่หน่วยงาน เพื่อลดภาระในเรื่องของค่าใช้จ่ายลงไป ซึ่งเดิมมีการแยกกันอยู่พอสมควร
นายกรัฐมนตรียังกล่าวเพิ่มเติมว่า การทำงานของรัฐบาลมีหลายระดับด้วยกัน โดยมีรัฐบาลเป็นผู้กำหนดนโยบาย แนวทาง แผนปฏิบัติการตามกรอบยุทธศาสตร์ชาติ กรอบการปฏิรูปการศึกษา กรอบการปฏิรูป พ.ร.บ.การศึกษา หากใครจะมาทำหน้าที่ต้องปฏิบัติตามนี้ ซึ่งตนให้ความสำคัญเรื่องการศึกษา ทั้งการศึกษานอกระบบ การศึกษาในระบบ และการศึกษากศน. การใช้จ่ายงบประมาณส่งเสริมโรงเรียนให้มีคุณภาพเพิ่มมากขึ้น การนำระบบดิจิตอลในใช้การศึกษา เพื่อให้เด็กนักเรียนมีโอกาส การกระจายการปฏิรูปครูให้มีประสิทธิภาพมากยิ่งขึ้น ซึ่งเป็นไปตามแนวทางพระราชบัญญัติการศึกษาแห่งชาติ และยุทธศาสตร์ชาติมีอยู่แล้ว
นายกรัฐมนตรียังมุ่งเน้นการขับเคลื่อนกระทรวงคมนาคมและกระทรวงพาณิชย์ เพราะทั้ง 2 กระทรวงมีบทบาทสำคัญด้านการสร้างโอกาส สร้างรายได้ สร้างสาธารณูปโภคพื้นฐาน การขนส่งที่มีประสิทธิภาพ ที่ผ่านมารัฐบาลได้เดินหน้าเจรจา FTA อย่างต่อเนื่อง โดยเฉพาะประเทศในเครือ EU ที่ปัจจุบันได้เข้าร่วมเจรจาและสนับสนุนประเทศไทย
นายกรัฐมนตรีเผยว่าการทำงานอาจมีอุปสรรค มีความติดขัด เพราะความคิดเห็นที่แตกต่างกัน จึงต้องมีอาศัยความร่วมมือและความเข้าใจระหว่างกัน เป็นกลไกบริหารประเทศไทย สร้างความเป็นธรรม ลดความเหลื่อมล้ำ ซึ่งเป็นไปตามหลักการประชาธิปไตย
…………….
วันพุธที่ 10 มีนาคม 2564
รมว.สุชาติ เผย ครม.มีมติปรับปรุงขั้นตอนขอทบทวนสิทธิ “ม33เรารักกัน”
นายสุชาติ ชมกลิ่น รัฐมนตรีว่าการกระทรวงแรงงาน เผย ที่ประชุมคณะรัฐมนตรีเมื่อวันที่ 9 มี.ค.64 เห็นชอบปรับปรุงขั้นตอนการยื่นทบทวนสิทธิโครงการ ม33เรารักกัน ตั้งแต่วันที่ 15 – 28 มี.ค.64
เมื่อวันที่ 10 มีนาคม 2564นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ที่ประชุมคณะรัฐมนตรี (ครม.) เมื่อวานนี้ (9 มี.ค.64) เห็นชอบปรับปรุงหลักเกณฑ์ขั้นตอนการยื่นทบทวนสิทธิ โครงการ ม33เรารักกัน ตามที่สำนักงานประกันสังคมเสนอสำหรับขั้นตอนการยื่นขอทบทวนสิทธิในวันที่ 15 – 28 มี.ค.64 สามารถยื่นขอทบทวนสิทธิผ่านเว็บไซต์ www.ม33เรารักกัน.com เวลา 06.00 – 23.00 น. โดยเปิดโอกาสให้ผู้ประกันตนกลุ่มต่างๆ ได้ยื่นขอทบทวนสิทธิ ดังนี้ กลุ่มที่ 1 ผู้ประกันตนที่ไม่ได้ลงทะเบียนวันที่ 21 ก.พ. – 7 มี.ค.64 กลุ่มที่ 2 ผู้ที่ลงทะเบียนผ่านเว็บไซต์ www.ม33เรารักกัน.com แต่ถูกปฏิเสธว่าไม่เป็นผู้ประกันตนมาตรา 33 ในระบบประกันสังคม ณ วันที่ 19 ม.ค. 94 หรือ วันที่ 15 ก.พ.64 กลุ่มที่ 3 ผู้ที่มีคุณสมบัติไม่เข้าเงื่อนไขโครงการ ม33เรารักกัน และกลุ่ม 4 ผู้ประกันตนที่ลงทะเบียนแล้วแต่ข้อมูลไม่ตรงกับสำนักทะเบียนกลาง กรมการปกครอง กระทรวงมหาดไทย เช่น คำนำหน้าชื่อ ชื่อ สกุล วันเดือนปีเกิด เป็นต้น จากนั้นวันที่ 29 มี.ค.-4 เม.ย.64 เจ้าหน้าที่จะตรวจสอบข้อมูลและคัดกรองผู้ได้รับสิทธิ ซึ่งผู้ประกันตนสามารถตรวจสอบผลการทบทวนสิทธิได้ทางหน้าเว็บไซต์ www.ม33เรารักกัน.com วันที่ 5 -11 เม.ย.64 ผู้ได้รับสิทธิจะต้องกดยืนยันตัวตนผ่านแอปพลิเคชัน “เป๋าตัง”ตั้งแต่วันที่ 5 เม.ย.ถึง 31 พ.ค.64 และจะได้รับวงเงินสะสมผ่านแอพพลิเคชั่น เป๋าตัง จำนวน 4,000 บาท ในวันที่ 12 เม.ย.64 หรือ ณ วันที่กดยืนยันสิทธิ
นายสุชาติกล่าวต่อว่า ส่วนกลุ่มผู้ประกันตนที่ไม่มีสมาร์ทโฟน ให้นำบัตรประชาชนแบบสมาร์ทการ์ดมายื่นให้เจ้าหน้าที่สำนักงานประกันสังคม กรุงเทพมหานครพื้นที่/จังหวัด/สาขา ในวันที่ 15 – 28 มี.ค.64 เพื่อลงทะเบียนแทน ตั้งแต่เวลา 08.00 – 17.00 น.จากนั้นวันที่ 29 มี.ค. – 4 เม.ย.64 เจ้าหน้าที่จะตรวจสอบผู้ประกันตนว่ามีเงินฝากเกิน 500,000 บาทหรือไม่ และจะต้องไม่เป็นผู้มีบัตรสวัสดิการแห่งรัฐ ร่วมถึงไม่เคยได้รับสิทธิโครงการเราชนะ โดยจะมีการแจ้งผลการตรวจสอบสิทธิใน วันที่ 5 -11 เม.ย.64 ผ่าน 4 ทางด้วยกัน ประกอบด้วย
1. SMS หมายเลขโทรศัพท์บุคคลอ้างอิง
2.โทรศัพท์แจ้งตามหมายเลขโทรศัพท์บุคคลอ้างอิง
3.โทรศัพท์แจ้งสถานประกอบการให้แจ้งผู้ประกันตน
และ 4.ไลน์แจ้งสถานประกอบการให้แจ้งผู้ประกันตน จากนั้นผู้ประกันตนที่ได้รับสิทธิรับวงเงิน 4,000 บาท สามารถใช้จ่ายผ่านบัตรประชาชน เหมือนกับโครงการเราชนะในวันที่ 12 เม.ย. – 31 พ.ค.64 โดยจะต้องใช้จ่ายซื้อสินค้าและบริการไม่เกินวันที่ 31 พ.ค.64
วันจันทร์ที่ 8 มีนาคม 2564
ชวน SME ไทย ขึ้นบัญชีของ สสว.
วันจันทร์ที่ 8 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเชิญชวนผู้ประกอบการ SME ทั่วประเทศ ลงทะเบียนขึ้นบัญชีผู้ประกอบการของสำนักงานส่งเสริมวิสาหกิจขนาดกลางและขนาดย่อม หรือ สสว. ซึ่งจะช่วยให้ผู้ประกอบการ SME เข้าถึงตลาดการจัดซื้อจัดจ้างของภาครัฐ ที่มีมูลค่ามากกว่า 1.3 ล้านล้านบาทต่อปีได้ง่ายขึ้น และแข่งขันกับผู้ประกอบการขนาดใหญ่ได้มากขึ้น เนื่องจากกฎกระทรวงกำหนดพัสดุและวิธีการจัดซื้อจัดจ้างฉบับใหม่ ที่เพิ่งบังคับใช้เมื่อวันที่ 22 ธ.ค.63 ที่ผ่านมา กำหนดให้หน่วยงานรัฐซื้อสินค้าหรือจ้างงานจาก SME ที่อยู่ในบัญชีของ สสว. ไม่น้อยกว่าร้อยละ 30 ของงบประมาณสำหรับการจัดซื้อจัดจ้างพัสดุ เพื่อเปิดโอกาสให้ SME ไทยเติบโตได้อย่างเข้มแข็ง ผู้ประกอบการเอสเอ็มอีที่สนใจ ลงทะเบียนได้ที่เว็บไซต์ www.thaismegp.com
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 11 มีนาคม 2564
สดช. ผนึก  กรมราชทัณฑ์  ร่วมพัฒนาศักยภาพผู้ต้องขัง
ปรับองค์ความรู้ เตรียมความพร้อมผู้ต้องขัง พร้อมสู่สังคมยุคดิจิทัลหลังพ้นโทษ
สำนักงานคณะกรรมการดิจิทัลเพื่อเศรษฐกิจและสังคมแห่งชาติ (สดช.) จับมือ กรมราชทัณฑ์ ร่วมพัฒนาศักยภาพผู้ต้องขังหลังพ้นโทษผ่านโครงการพัฒนาศักยภาพผู้ต้องขังให้พร้อมเข้าสู่ยุคเศรษฐกิจและสังคมดิจิทัลเล็งพัฒนาองค์ความรู้ ทักษะฝีมือแรงงานสำหรับการประกอบวิชาชีพด้วยเทคโนโลยีดิจิทัล เรียนรู้สังคมออนไลน์ และแพลตฟอร์มต่าง ๆ ที่จำเป็นต่อการดำรงชีวิต เพิ่มโอกาสเข้าถึงแหล่งจ้างงาน สร้างรายได้ พึ่งพาตนเอง ส่งเสริมให้เกิดการปรับเปลี่ยนทัศนคติ และภาพลักษณ์ที่มีต่อผู้พ้นโทษ ภายใต้โครงการ “พัฒนาศักยภาพผู้ต้องขังให้พร้อมเข้าสู่ยุคเศรษฐกิจและสังคมดิจิทัล” โดยมีนางวรรณพร เทพหัสดิน ณ อยุธยา เลขาธิการคณะกรรมการดิจิทัลเพื่อเศรษฐกิจและสังคมแห่งชาติ (ลดช.) พร้อมด้วย นายอายุตม์ สินธพพันธุ์ อธิบดีกรมราชทัณฑ์
เป็นประธานในพิธีลงนามบันทึกข้อตกลงความร่วมมือ การพัฒนาศักยภาพผู้ต้องขังให้พร้อมเข้าสู่ยุคเศรษฐกิจและสังคมดิจิทัล ระหว่าง สำนักงานคณะกรรมการดิจิทัลเพื่อเศรษฐกิจและสังคมแห่งชาติ และกรมราชทัณฑ์ เมื่อวันที่ 10 มี.ค. 64 ณ โรงแรมเซ็นทรา บาย เซ็นทารา ศูนย์ราชการและคอนเวนชันเซนเตอร์ แจ้งวัฒนะ
วันพฤหัสบดีที่ 18 มีนาคม 2564
กรมการขนส่งทางราง เปิดรับฟังความเห็นทุกภาคส่วนเพื่อลดอุบัติเหตุจุดตัดทางถนนและทางรถไฟ
ในวันที่ 18 มี.ค. 2564 นายกิตติพันธ์ ปานจันทร์ อธิบดีกรมการขนส่งทางราง เป็นประธานในการสัมมนารับฟังความคิดเห็นประชาชน โครงการศึกษาเพื่อลดอุบัติเหตุจุดตัดทางถนนและทางรถไฟ ครั้งที่ 1
จัดขึ้น ณ ห้อง Eternity Ballroom โรงแรมพูลแมน คิงพาวเวอร์ รางน้ำ กรุงเทพฯ โดยมีผู้แทนจากหน่วยงานทั้งภาครัฐ ภาคเอกชน องค์กรต่างๆ ที่เกี่ยวข้อง ผู้ทรงคุณวุฒิ นักวิชาการ ผู้ได้รับผลกระทบ ภาคประชาชน และสื่อมวลชนเข้าร่วมการการสัมมนาในครั้งนี้
นายกิตติพันธ์ ปานจันทร์ อธิบดีกรมการขนส่งทางราง กล่าวถึงโครงการศึกษาเพื่อลดอุบัติเหตุจุดตัดทางถนนและทางรถไฟว่า ที่ผ่านมารัฐบาลได้มีการผลักดันการลงทุนและพัฒนาโครงการระบบรางระหว่างเมืองต่างๆ เพื่อส่งเสริมให้ระบบรางเป็นระบบขนส่งหลักในการเดินทางและขนส่งสินค้าของประเทศ ช่วยลดต้นทุนด้านโลจิสติกส์ ลดปัญหาการจราจรติดขัด และมลภาวะทางอากาศ รวมทั้งลดอุบัติเหตุทางถนนลง อย่างไรก็ตาม เมื่อมีการขนส่งทางรางเพิ่มมากขึ้น ย่อมส่งผลให้มีจำนวนขบวนรถไฟที่วิ่งให้บริการเพิ่มขึ้น และผ่านจุดตัดทางถนนและทางรถไฟบ่อยขึ้น โดยปัจจุบันการรถไฟแห่งประเทศไทยมีโครงข่ายรถไฟระยะทางรวม 4,043 กิโลเมตร ครอบคลุมพื้นที่ 47 จังหวัด โดยมีจุดตัดทางถนนและทางรถไฟ 2,684 แห่ง (เฉลี่ยทุก 1.5 กิโลเมตร มีจุดตัด 1 แห่ง) ซึ่งในแต่ละปีมีอุบัติเหตุขบวนรถไฟชนยานพาหนะบริเวณจุดตัดทางถนนและทางรถไฟเสมอระดับอยู่บ่อยครั้ง ส่งผลให้เกิดความสูญเสียในชีวิตและทรัพย์สิน และมีผู้บาดเจ็บจำนวนมากในแต่ละปี
ดังนั้น กรมการขนส่งทางราง ซึ่งมีหน้าที่ในการกำกับดูแลระบบราง และจัดทำมาตรฐานด้านการขนส่งทางรางจึงได้ดำเนินโครงการศึกษาเพื่อลดอุบัติเหตุจุดตัดทางถนนและทางรถไฟขึ้น โดยขอบเขตของงานจะดำเนินการสำรวจจุดตัดทางถนนและทางรถไฟทั่วประเทศ เพื่อจัดทำแผนแม่บทในการแก้ปัญหาอุบัติเหตุจุดตัดทางถนนและทางรถไฟ จัดทำแผนปฏิบัติการและออกแบบรายละเอียดการปรับปรุงกายภาพจุดตัดทางถนน และทางรถไฟในระยะเร่งด่วน จัดทำมาตรฐานจุดตัดทางถนนและทางรถไฟ และแนวทางการสอบสวนหาสาเหตุของอุบัติเหตุจุดตัดทางถนนและทางรถไฟเชิงลึก ตลอดจนการจัดทำฐานข้อมูลทะเบียนประวัติจุดตัดทางถนนและทางรถไฟ และเสนอแนวทางในการปรับปรุงแก้ไขกฎหมาย ระเบียบ ข้อบังคับ ตลอดจนมาตรการต่างๆ ที่เกี่ยวข้อง เพื่อแก้ปัญหาอุบัติเหตุจุดตัดทางถนนและทางรถไฟ
ภายหลังจากการสัมมนาวันนี้ กรมการขนส่งทางรางจะลงสำรวจจุดตัดทางถนนและทางรถไฟในพื้นที่และจัดประชุมกลุ่มย่อยในแต่ละภาค โดยจะมีการสัมมนาอีกครั้งภายหลังจากรายงานการศึกษาฉบับกลางได้รับความเห็นชอบ และเมื่อได้ดำเนินการจัดทำร่างมาตรฐานจุดตัดทางถนนและทางรถไฟ ร่างแผนแม่บท และแผนปฏิบัติการเสร็จแล้ว จะจัดสัมมนาเพื่อสรุปผลโครงการ พร้อมรับฟังความคิดเห็นจากผู้ที่เกี่ยวข้องไปปรับปรุงร่างมาตรฐานร่วมทั้งร่างแผนแม่บทและแผนปฏิบัติการให้มีความเหมาะสมและถูกต้องมากยิ่งขึ้น
การสัมมนาในวันนี้จะทำให้ภาคส่วนต่างๆ ที่เกี่ยวข้องได้รับทราบข้อมูลที่ชัดเจนเกี่ยวกับภาพรวมของโครงการ รวมทั้งขอบเขตการศึกษาและยังเป็นการเปิดโอกาสให้หน่วยงานที่เกี่ยวข้องได้มีส่วนร่วมในการแสดงความคิดเห็นและข้อเสนอแนะเพื่อเป็นประโยชน์ต่อการดำเนินการโครงการต่อไป
วันจันทร์ที่ 22 มีนาคม 2564
นายกรัฐมนตรีประชุม สมช. ติดตามการทำงานของหน่วยความมั่นคง  พร้อมขอบคุณสื่อมวลชนมอบการ์ดอวยพรวันเกิด
นายกรัฐมนตรีประชุม สมช. ติดตามการทำงานของหน่วยความมั่นคง  พร้อมขอบคุณสื่อมวลชนมอบการ์ดอวยพรวันเกิด
วันนี้ (22 มีนาคม 2564) เวลา 11.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมแถลงข่าวสื่อมวลชน ภายหลังการ เป็นประธานการประชุมสภาความมั่นคงแห่งชาติ ครั้งที่ 2/2564 ณ ห้องประชุมวิจิตรวาทการ ชั้น 3 สำนักงานสภาความมั่นคงแห่งชาติ ทำเนียบรัฐบาล ซึ่งเป็นการประชุมในส่วนของระดับนโยบายและแผนยุทธศาสตร์ที่ลงรายละเอียดเกี่ยวกับแนวทางการปฏิบัติ ในการแก้ไขปัญหาภาคใต้ รวมทั้งการปลูกฝังความรัก ความสามัคคี ซึ่งรัฐบาลกำหนดนโยบายลงไปแล้ว โดยฝ่ายนโยบายจะต้องกำหนดนโยบายขั้นต้นในแต่ละเรื่อง แต่ละประเด็น รวมถึงภาระหน้าที่ของแต่ละหน่วยงานในพื้นที่ภาคใต้ ซึ่งมีศูนย์อำนวยการบริหารจังหวัดชายแดนภาคใต้ (ศอ.บต) คณะกรรมการยุทธศาสตร์ด้านการพัฒนาจังหวัดชายแดนภาคใต้ (กพต.) ทำงานระดับรัฐบาล กรณีที่พื้นที่เกิดความไม่มั่นคง ไม่ปลอดภัย ยังมีหน่วยพิเศษคือ กองอำนวยการรักษาความมั่นคงภายในราชอาณาจักร (กอ.รมน.) ลงไปดำเนินการเพื่อให้ทำงานร่วมกัน สอดคล้อง ประสานงานกันในการแก้ไขปัญหาภาคใต้ในการกำหนดแผนยุทธศาสตร์ลงไปในพื้นที่อีกด้วย
โอกาสนี้ นายกรัฐมนตรียังขอบคุณสื่อมวนชนที่มอบการ์ดอวยพรวันเกิดครบรอบ 67 ปี ด้วยความรัก ความปรารถนาดีกันมาอย่างยาวนาน โดยขอบคุณคำอวยพรและเพลงไพเราะ พร้อมให้คำสัญญากับทุกคนว่า จะทำทุกอย่างให้ดีที่สุด เพื่อแก้ปัญหาของประเทศโดยเร็วในทุกเรื่อง ในทุกมิติ พร้อมกันนี้ ยังได้แสดงความห่วงใยสื่อมวลชนที่ปฏิบัติหน้าที่รายงานข่าวในพื้นที่การชุมนุม โดยขอให้สื่อมวลชนระมัดระวังตัว หลีกเลี่ยงพื้นที่เสี่ยงเกิดเหตุปะทะ ซึ่งเจ้าหน้าที่ได้ประกาศแจ้งเตือนผู้ชุมนุมทุกครั้งให้รับทราบอยู่แล้ว หากรัฐบาลไม่ดูแลก็จะถูกร้องเรียนจากประชาชนอื่นที่ได้รับผลกระทบจากชุมชน ซึ่งรัฐบาลมีหน้าที่ดูแลประชาชนทุกกลุ่มเช่นกัน
.........................................
วันจันทร์ที่ 1 มีนาคม 2564
รมช.สาธิต วางศิลาฤกษ์ก่อสร้างอาคารศูนย์อุบัติเหตุและโรคหัวใจ 10 ชั้น รพ.พุทธโสธร จ.ฉะเชิงเทรา
รัฐมนตรีช่วยว่าการกระทรวงสาธารณสุข วางศิลาฤกษ์การก่อสร้างอาคารศูนย์อุบัติเหตุและโรคหัวใจ 10 ชั้น รพ.พุทธโสธร จ.ฉะเชิงเทรา เพิ่มศักยภาพรองรับผู้ป่วย อุบัติเหตุฉุกเฉินและโรคหัวใจ ในเขตพื้นที่ระเบียงเศรษฐกิจภาคตะวันออก (EEC) คาดแล้วเสร็จในปี 2567
วันนี้ (1 มีนาคม 2564) ที่ รพ.พุทธโสธร จ.ฉะเชิงเทรา ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานพิธีบวงสรวงวางศิลาฤกษ์โครงการก่อสร้างอาคารศูนย์อุบัติเหตุและโรคหัวใจ 10 ชั้น โดยมี นายพูลทรัพย์ สมบูรณ์ปัญญา รองผู้ว่าราชการจังหวัดฉะเชิงเทรา นายแพทย์ณรงค์ อภิกุลวณิช ผู้ตรวจราชการกระทรวงสาธารณสุข เขตสุขภาพที่ 6 คณะผู้บริหารและเจ้าหน้าที่ ร่วมพิธี
ดร.สาธิตให้สัมภาษณ์ว่า โรงพยาบาลพุทธโสธร เป็นโรงพยาบาลศูนย์ของจังหวัด ขนาด 595 เตียง มีผู้รับบริการจำนวนมาก อยู่ในเขตพื้นที่บูรณาการพัฒนาระเบียงเศรษฐกิจภาคตะวันออก (EEC) กระทรวงสาธารณสุข มีแผนเพิ่มศักยภาพโรงพยาบาล ให้มีแพทย์ผู้เชี่ยวชาญครบทุกสาขา เครื่องมือแพทย์ที่ทันสมัย ดูแลรักษาผู้ป่วยแบบเบ็ดเสร็จ ลดรอคอย ลดการส่งต่อ สร้างความมั่นใจให้กับประชาชน โดยเฉพาะโรคผู้ป่วยโรคหัวใจ มีอัตราตายผู้ป่วยโรคหลอดเลือดหัวใจ (STEMI) ร้อยละ 5.07 เนื่องจากยังไม่มี CCU และห้องสวนหัวใจ จากสถิติเดือนสิงหาคม 2562 จนถึงเดือนมกราคม 2564 มีผู้ป่วยโรคหัวใจที่ต้องได้รับการผ่าตัดทั้งหมด 156 ราย และรอผ่าตัด จำนวน 74 ราย และมีแผนการก่อสร้างอาคารศูนย์อุบัติเหตุและโรคหัวใจ 10 ชั้น เพื่อรองรับการบริการที่เพิ่มขึ้น ผู้ป่วยโรคหัวใจได้รับการดูแลรักษาด้วยเทคโนโลยีที่ทันสมัย รวดเร็ว ลดอัตราการเสียชีวิต
สำหรับอาคารก่อสร้างศูนย์อุบัติเหตุและโรคหัวใจ เป็นแบบ คสล.10 ชั้น มีพื้นที่ใช้สอยประมาณ 18,672 ตารางเมตร ภายในอาคารจะประกอบด้วย ศูนย์อุบัติเหตุและฉุกเฉิน ห้องเอกซเรย์คอมพิวเตอร์ (CT Scan) เครื่องสร้างภาพด้วยสนามแม่เหล็กไฟฟ้า (MRI) ศูนย์ส่องกล้องและห้องตรวจผู้ป่วยนอกศัลยกรรม ห้องตรวจผู้ป่วยนอกพิเศษนอกเวลา หอผู้ป่วย ICU หัวใจ หอผู้ป่วย ICU อุบัติเหตุ ห้องปฏิบัติการสำหรับการตรวจหัวใจและหลอดเลือดหัวใจ (Cardiac Catheterization Lab) ห้องตรวจหัวใจ ห้องผ่าตัด หอผู้ป่วยสามัญ หอผู้ป่วยพิเศษ ห้องแยกโรค ห้องผู้ป่วยแรงดันลบ (Negative Pressure Room) สำนักงานอำนวยการ ห้องประชุมใหญ่ และห้อง Teleconference กระทรวงสาธารณสุขจึงได้สนับสนุนงบประมาณ 379,945,000 บาท ระยะเวลาก่อสร้าง 1,200 วัน จะแล้วเสร็จภายในปี 2567
ทั้งนี้ โรงพยาบาลพุทธโสธร เป็นโรงพยาบาลขนาด ขนาด 595 เตียง ในปี 2563 มีผู้ป่วยนอกเข้ารับบริการเฉลี่ยวันละ 1,612 คน ผู้ป่วยในเฉลี่ยวันละ 503 คน โรคที่พบส่วนใหญ่ โรคหลอดเลือดสมอง โรคความดันโลหิต เบาหวาน ไตวาย มะเร็ง ในส่วนผู้ป่วยอุบัติเหตุฉุกเฉิน เข้ารับบริการ 19,716 ราย
********************************1 มีนาคม 2564
วันพุธที่ 10 มีนาคม 2564
สุดปัง! ไทยคว้าอันดับ 42 มีความพร้อมด้าน e-Commerce
...
วันนี้ มีเรื่องน่ายินดีมาฝากแฟน ๆ ไทยคู่ฟ้าครับ ประเทศไทยได้รับการจัดอันดับที่ 42 ของโลก เป็นประเทศที่มีความพร้อมทาง e-Commerce หรือการค้าขายแบบออนไลน์ ในลักษณะ B2C (Business-to-Customer) ประจำปี 2020
.
การจัดอันดับนี้เป็นการวัดความพร้อมทางเศรษฐกิจ ด้านการค้าแบบ e-Commerce จาก 152 ประเทศทั่วโลกขององค์การสหประชาชาติว่าด้วยการค้าและการพัฒนา (UNCTAD)
.
โดยไทยติด Top 10 ของกลุ่มประเทศกำลังพัฒนา และเป็นอันดับ 3 ของภูมิภาคอาเซียน รองจากสิงคโปร์และมาเลเซีย
.
หลังจากนี้ รัฐบาลจะเร่งเดินหน้าปลี่ยนผ่านประเทศสู่สังคมเศรษฐกิจดิจิทัลที่สร้างประโยชน์กับทุกภาคส่วน
เพิ่มความเชื่อมั่นและความไว้วางใจให้กับประชาชนในการก้าวเข้าสู่ e-Commerce อย่างสมบูรณ์
ที่มา :https://unctad.org/.../official.../tn_unctad_ict4d17_en.pdf
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 12 มีนาคม 2564
​รัฐบาลเดินหน้าพัฒนา EEC
วันพฤหัสบดีที่ 11 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเดินหน้าเขตพัฒนาเศรษฐกิจพิเศษภาคตะวันออก หรือ EEC โดยในปีที่ผ่านมามีการลงทุนทั้งสิ้น 453 โครงการ คิดเป็นมูลค่ากว่า 2 แสนล้านบาท สำหรับปีนี้มีนักลงทุนสนใจเข้ามาลงทุนด้านอุตสาหกรรมดิจิทัล และ 5G ซึ่งประเทศไทยมีความพร้อมมากกว่าประเทศอื่นๆในอาเซียน โดยมีโครงสร้างที่ใช้งานได้แล้วใน อ.บ้านฉาง จ.ระยอง นอกจากนี้ยังมีโครงการ EFC สร้างห้องเย็นทันสมัยสำหรับผลไม้และอาหารทะเล เพื่อขยายตลาดสินค้าให้กับเกษตรกร ซึ่งการเติบโตของพื้นที่ EEC จะทำให้นักวิจัย บุคลากร และผู้ประกอบการไทย ได้รับความรู้ เทคโนโลยี และนวัตกรรม จากนักลงทุนและผู้เชี่ยวชาญในอุตสาหกรรมเป้าหมายที่เดินทางมาจากทั่วโลก และช่วยให้เศรษฐกิจไทยเติบโตได้อย่างก้าวกระโดด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 22 มีนาคม 2564
วันคล้ายวันสถาปนากรมส่งเสริมอุตสาหกรรมครบรอบ 79 ปี
ปลัดกอบชัยฯ ร่วมเป็นเกียรติในงานวันคล้ายวันสถาปนากรมส่งเสริมอุตสาหกรรมครบรอบ 79 ปี
วันนี้ (22 มีนาคม 2564) เวลา 10.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม ร่วมเป็นเกียรติในงานวันคล้ายวันสถาปนากรมส่งเสริมอุตสาหกรรมครบรอบ 79 ปี โดยมีนายณัฐพล รังสิตพล อธิบดีกรมส่งเสริมอุตสาหกรรม ผู้บริหารระดับสูง และข้าราชการกรมส่งเสริมอุตสาหกรรม ให้การต้อนรับ ณ ห้องประชุมชั้น 6 อาคารกรมส่งเสริมอุตสาหกรรม